Document ID: 32009R0498

KOMISJONI MÄÄRUS (EÜ) nr 498/2009,
12. juuni 2009,
millega muudetakse määrust (EÜ) nr 639/2003, milles sätestatakse üksikasjalikud eeskirjad vastavalt nõukogu määrusele (EÜ) nr 1254/1999 seoses eksporditoetuste andmise nõuetega, mis käsitlevad elusveiste heaolu veo ajal
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 170 koostoimes artikliga 4,
ning arvestades järgmist:
(1)
Komisjoni määruse (EÜ) nr 639/2003 (2) artikli 1 kohaselt on eksporditoetuse maksmise tingimuseks selliste ühenduse õigusaktide täitmine, milles käsitletakse loomade kaitset vedamise ajal.
(2)
Pärast Euroopa Ühenduste Kohtu 17. jaanuari 2008. aasta liidetud kohtuasjade C-37/06 ja C-58/06 ning 13. märtsi 2008. aasta kohtuasja C-96/06 kohta tehtud otsuseid tuleks selgitada seost määruse (EÜ) nr 639/2003 ja nõukogu 22. detsembri 2004. aasta määruse (EÜ) nr 1/2005 (mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97) (3) vahel.
(3)
Määruses (EÜ) nr 1/2005 sätestatud loomade heaolu käsitlevad eeskirjad, mis on suunatud ettevõtjatele ning mille mis tahes eiramine toob kaasa asjaomase eiramisega seotud toetusest ilma jätmise, tuleks sõnaselgelt sätestada. Sellega seoses on määruse (EÜ) nr 1/2005 artiklite 2 ja 3 ning artiklite 4-9 ja selles nimetatud lisade eesmärk täpsustada ettevõtjatele suunatud sätteid, mis on otseselt seotud loomade kaitse eesmärgiga, samal ajal kui kõnealuse määruse muudes sätetes käsitletakse halduseeskirju.
(4)
Määruse (EÜ) nr 1234/2007 artiklis 168 ja määruses (EÜ) nr 639/2003 on sätestatud, et loomade heaolu eeskirjade järgimine on eksporditoetuste maksmise tingimus. Seepärast tuleks sõnaselgelt sätestada, et kõnealuste loomade heaolu käsitlevate sätete eiramisega, välja arvatud vääramatu jõu juhtumitel, mida on tunnustatud Euroopa Ühenduste Kohtu kohtupraktikas, ei kaasne mitte eksporditoetuse vähendamine, vaid sellest ilma jätmine, mis on seotud selliste loomade arvuga, kelle puhul heaolu käsitlevaid nõudeid ei täidetud. Nii kõnealustest sätetest kui ka määruse (EÜ) nr 1/2005 artiklites 2 ja 3 ning artiklites 4-9 ning selles nimetatud lisades sätestatud loomade heaolu eeskirjadest tuleneb, et toetusest jäetakse ilma selliste loomade puhul, kelle suhtes heaolu käsitlevaid nõudeid ei täidetud, olenemata loomade konkreetsest füüsilisest seisundist.
(5)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 639/2003 muudetakse järgmiselt:
1)
artikli 1 esimene lõik asendatakse järgmisega:
„CN-koodi 0102 alla kuuluvate elusveiste (edaspidi „loomad”) eest vastavalt määruse (EÜ) nr 1234/2007 artiklile 168 eksporditoetuste maksmise tingimuseks on nõukogu määruse (EÜ) nr 1/2005 (4) artiklite 2 ja 3 ning artiklite 4-9 ning selles nimetatud lisade sätete ja käesoleva määruse sätete täitmine loomade vedamise jooksul lõppsihtkohaks oleva kolmanda riigi esimesse mahalaadimiskohta.
2)
artikli 5 lõike 1 esimene lõik asendatakse järgmisega:
„Vastavalt teisele lõigule arvutatavat eksporditoetuse kogusummat looma kohta ei maksta:
a)
loomade eest, kes surid veo ajal, kui lõikest 2 ei tulene teisiti;
b)
loomade eest, kes poegisid või kelle tiinus enneaegselt katkes veo ajal enne nende esimest mahalaadimist lõppsihtkohaks olevas kolmandas riigis;
c)
loomade eest, kelle puhul pädev asutus leiab artikli 4 lõikes 2 nimetatud dokumentide ja/või tema käsutuses olevate muude käesoleva määruse täitmist käsitlevate üksikasjade põhjal, et määruse (EÜ) nr 1/2005 artiklites 2 ja 3 ning artiklites 4-9 ning selles nimetatud lisades sätestatut ei ole täidetud.”
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolevat määrust kohaldatakse pärast selle jõustumise kuupäeva vastuvõetud ekspordideklaratsioonide suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. juuni 2009

Labels: 8
3
6